open-index/open-wikipedia-markdown huggingface dataset:
סיירת החוף

270px|ממוזער|יחידת הצוללים מפנה מפגע ימי במפרץ אילת

**סיירת החוף** (באנגלית: **The Coast Patrol**) היא עמותה ישראלית מבוססת מתנדבים, שהוקמה על ידי יוסף סגל בשנת 2020. הארגון עוסק בשמירה על סביבה ימית בישראל. מטרת הארגון היא לשמור על חופים נקיים, להגן על בעלי חיים ימיים ולעודד מודעות סביבתית בקרב הציבור.

סיירת החוף פועלת במטרה לשפר את מצב הסביבה הימית בחופי ישראל על ידי הגדלת מספר הפעילים המסייעים לגופי האכיפה והשימור הימיים. פעילות הארגון כוללת סיורים ימיים, ניטור, מעקב, תיעוד וטיפול במפגעים ימיים, הן בקרקעית הים והן לאורך החופים.

## פעילויות הארגון
סיירת החוף פועלת בליווי וסיוע לגופי האכיפה והשימור במרחב הימי ומסייעת בתחומים שאינם מטופלים באופן מספק על ידי המדינה.  

בין הפעילויות המרכזיות של הארגון:
* מענה מיידי וסיוע ליונקים ימיים וצבי ים פצועים או פגועים
* הסרת מפגעים, פסולת ימית ורשתות דיג נטושות ("רשתות רפאים")
* מעקב, תיעוד ושיתוף פעולה עם רשות הטבע והגנים בנוגע לדיג לא חוקי, ספינות מכמורת והפרות של שמורות טבע ימיות
* תיעוד, דיווח וטיפול בזיהום ימי בישראל בהתאם לחוק למניעת זיהום הים מהשלכת פסולת
* הסברה בתחום שימור הסביבה הימית והגברת המודעות הציבורית
* סיוע וליווי קבוצות מחקר ימי
* חינוך ילדים ותוכנית "ילדים בשביל הים", לחינוך הגיל הרך לחשיבות השמירה על הסביבה הימית

## מיזמים וקמפיינים
* **קמפיין Ghost Nets** – ניטור, טיפול והסרת רשתות דיג נטושות המהוות סכנה לחי הימי
* **מאבק נגד הרחבת קו צינור אילת-אשקלון (קצא"א)** – הפגנות ומודעות סביבתית למניעת זיהום ופגיעה בשוניות האלמוגים
* **קמפיין "Trawler Embargo"** – מעקב אחר ספינות דיג מכמורת ועבירות דיג לא חוקי
* פעילויות לשמירה על שמורות טבע ימיות בישראל ולטיפול במפגעים ימיים, כולל צמיגי גומי מזהמים במפרץ אילת
* קידום שינוי פקודת הדיג וביטול היתרים לדיג באמצעות מלכודות דגים במפרץ אילת
* תוכנית חינוכית "ילדים בשביל הים" – שילוב הפלגות, שיט חוויתי וחינוך לשימור סביבה ימית

## גלריה

קובץ:The Coast Patrol 1.jpg|רשת דיג נטושה שהוסרה ממעמקי הים
קובץ:The Coast Patrol 2.jpg|פגישה עם מתנדבי Sea Shepherd על סיפון הספינה בוב בארקר, אשקלון 2022
קובץ:סיירת החוף פינוי מפגע ימי.jpg|יחידת הצוללים מפנה מפגע ימי במפרץ אילת


## קישורים חיצוניים
* סיירת החוף – האתר הרשמי
* 
* 
* 

## הערות שוליים

קטגוריה:ישראל: ארגוני בעלי חיים
קטגוריה:ישראל: ארגונים להגנת הסביבה
קטגוריה:ישראל: עמותות
קטגוריה:מאבקים סביבתיים בישראל
קטגוריה:שמירת הטבע בישראל
אלכסנדר מקובסקי

**אלכסנדר ולדימירוביץ' מקובסקי** (ברוסית: Александр Владимирович Маковский;   5 באפריל 1869 - 26 באוקטובר 1924) היה צייר וגרפיקאי רוסי ריאליסט; קשור להנודדים.

## ביוגרפיה
אביו היה הצייר, ולדימיר מקובסקי, שנתן לו את שיעורי האמנות הראשונים שלו. דודיו, קונסטנטין וניקולאי היו גם ציירים. 

בשנת 1884, הוא נרשם לבית הספר לציור, פיסול ואדריכלות במוסקבה, שם למד אצל אילריון פרינישניקוב ו-וסילי פולנוב וכן המשיך לעבוד עם אביו.  בהיותו שם, הוענקו לו כמה מדליות כסף. מ-1889 עד 1893, הוא היה בפריז, ולמד בבית ספר פרטי לאמנות שהופעל על ידי פרננד קורמון.  עם סיום הקורסים, הוא זכה בתואר "אמן מהשורה הראשונה" על ידי האקדמיה.

בשנה שלאחר מכן, הוא חזר לאקדמיה ונכנס לסדנאות של איליה רפין.[2] הוא סיים את לימודיו בשנת 1895. שנתיים לאחר מכן, הוא הפך לאוצר ספרי הלימוד בספריית האקדמיה, וב-1898 קודם למנחה על הכשרת מורים. הוא גם היה מחברם של ספרי לימוד רבים על רישום וציור.

מאוחר יותר פתח סטודיו פרטי לאמנות. אחד מתלמידיו הבולטים היה ויטלי טיכוב. ב-1902 הוא הפך לחבר בנודדים, שאיתם הוא הציג מעת לעת מאז 1893.  מ-1907 עד 1922 כיהן כחבר במועצת המנהלים של האיגוד. 

ב-1911 הוא זכה בתואר "אקדמיה" ושנתיים לאחר מכן מונה לפרופסור באקדמיה ומונה לראש בית הספר הגבוה לאמנות. לאחר ביטול האקדמיה, לימד במכללה הימית. ב-1919 השתתף ב"תערוכה החופשית של המדינה" הראשונה. רגע לפני מותו, הוא הציג בתערוכה של איגוד האמנים של רוסיה המהפכנית.

## גלריה

MakovskiyAV Nadoela1897ODES.jpg
Makovsky Alexander 006.jpg
Makovsky Alexander 009.jpg
Makovsky Alexander 001.jpg



## קישורים חיצוניים

## הערות שוליים

קטגוריה:ציירים רוסים
קטגוריה:ילידי 1869
קטגוריה:נפטרים ב-1924
ויטלי טיכוב

**ויטליגבריאלוביץ' טיכוב** (באנגלית: **Виталий Гаврилович Тихов**;  14 בפברואר 1876–1939) היה צייר רוסי יליד אוקראינה, הידוע בעיקר בשל ציורי העירום שלו. הוא גם היה חבר בתנועת הנודדים.

## ביוגרפיה
את השכלתו היסודית קיבל במורשנסק. מ-1901 עד 1904 לקח שיעורים פרטיים אצל אלכסנדר מקובסקי. בשנת 1904, הוא היה המציג המרכזי בתערוכה ה-33 של הנודדים. באותה שנה, החל להשתתף בקורסים באקדמיה הקיסרית לאמנויות, שם למד אצל אביו של אלכסנדר, ולדימיר מאקובסקי, ואיליה רפין.

הוא עזב את בית הספר ב-1912 והשתתף שם בתחרות עם כמה מיצירותיו. כתוצאה מכך הוענק לו תואר "אמן" וניתנה לו פנסיה עם אישור נסיעה לאירופה. באותה שנה, הוא וחברו ניקולאי פצ'ין חתמו על עצומה שקוראת לרפין לא לפרוש מהאקדמיה. בשנת 1916, הוא הציג תערוכה נוספת עם הנודדים והשתתף כחבר מן המניין בתערוכות ה-44, ה-45 וה-46 שלהם. 

במהלך שנות ה-30, הוא עזב את הנושאים המוכרים שלו כדי לצייר יצירות של ריאליזם סוציאליסטי, המתארים פועלי תעשייה, חיילים ומלחים. הוא השתתף בתערוכות "הצבא האדום של הפועלים והאיכרים" בשנים 1933 ו-1938 במכון מרקס-אנג'לס-לנין .

בשנת 2011, ציורו "מתרחצים" נמכר במכירה פומבית בכמעט שבעה עשר מיליון רובל, הסכום הרביעי בגודלו עבור יצירת אמנות שנמכרה במכירה פומבית באותה שנה. 

## גלריה

 File:Тихов Виталий Гаврилович (Россия, 1876 - 1939) «Купание».jpg
File:Surf by Tikhov.jpg
File:Тихов Виталий Гаврилович (Россия, 1876 - 1939) «Купание».jpg
File:Stakhanovite from OGPU plant by Tikhov.jpg



## קישורים חיצוניים

## הערות שוליים

קטגוריה:ציירים רוסים
קטגוריה:רוסים שנולדו ב-1876
קטגוריה:רוסים שנפטרו ב-1939
יהודה בר מרימר (הראשון)

**יהודה בר מרימר** (או **יהודה מר בר מרימר**) היה אמורא בן הדור החמישי לאמוראי בבל. הוא היה תלמידו של רבא, ומסר הלכה בשמו.

יהודה בר מרימר היה חברו של רב פפא, ונחשב לאדם מכובד ביותר. כאשר השיא רב פפא את בנו לבתו של אבא סוראה, ובא כדי לסכם את סכום הנדוניה שיעניק אבא סוראה לבתו, הוא ביקש מיהודה בר מרימר כי יתלווה אליו, אך יהודה בר מרימר סירב כי חשש שאבא סוראה יתבייש מפניו, ובשל כך יעניק לבתו יותר מרצונו האמיתי. רב פפא הפציר ביהודה בר מרימר, והוא הסכים להתלוות אליו, אך בשל התנגדותו, הוא שתק כל משך הדיון. אבא סוראה פירש את שתיקתו כמורת רוח על סכום הנדוניה הקטן מדי, ולכן הוא הוסיף עוד עד שהעניק את רוב נכסיו לבתו. כאשר יהודה בר מרימר המשיך לשתוק, אמר לו אבא סוראה שהוא כבר לא יכול להוסיף משום שלו עצמו כבר לא נותר דבר, ואז אמר לו יהודה שלא זו הייתה סיבת השתיקה, ולדעתו אף מה שנתן בהתחלה לא היה צריך לתת. אף על פי כן, הורה לו יהודה שלאחר שכבר אמר שיתן, ראוי שלא יחזור בו.

ישנו אמורא נוסף בשם זה, שחי כשני דורות מאוחר יותר, והיה בנו של מרימר וחברו של מר בר רב אשי. יש המציעים כי אחד משני האישים נקרא בעצם "יהודה **מר** בר מרימר". לדעת הרב אהרן היימן תלמידו של רבא הוא הקרוי בתוספת "מר", וחברו של מר בר רב אשי קרוי בלא "מר", אך יש שכתבו להפך.

## הערות שוליים

קטגוריה:הדור החמישי לאמוראי בבל
קטגוריה:תלמידי רבא
נאדר ג'וח'דאר

**נאדר ג'וח'דאר** (בערבית: **نادر جوخدار**;  19 באוקטובר 1977 – 6 בפברואר 2023) היה כדורגלן סורי ששיחק בעמדת חלוץ ומאמן כדורגל.

## קריירת מועדונים
ג'וח'דאר שיחק בקבוצת אל-ות'בה מליגת העל הסורית, ובקבוצות אל-פייסלי ואל-ויחדאת מליגת העל הירדנית.

## קריירה בינלאומית
ב-2 באפריל 1995 ערך ג'וח'דאר את הופעת הבכורה שלו בנבחרת סוריה, בתיקו 2-2 נגד נבחרת מצרים במשחק ידידות. במשחק זה הבקיע את שער הבכורה שלו בנבחרת. הוא היה חלק מסגל הנבחרת בטורניר גביע אסיה 1996, וערך שלוש הופעות בטורניר, בהן הבקיע שני שערים. בסך הכל ערך 14 הופעות בנבחרת, בהן הבקיע תשעה שערים.

## קריירה כמאמן
ב-17 ביולי 2022 מונה ג'וח'דאר למאמן קבוצת א-סלאם זגרתא מליגת העל הלבנונית. ב-10 באוגוסט פוטר מתפקידו.

## מותו
ב-6 בפברואר 2023 נהרג ג'וח'דאר עם בנו ברעידת האדמה בטורקיה ובסוריה.

## קישורים חיצוניים

## הערות שוליים

קטגוריה:כדורגלנים סורים
קטגוריה:חלוצי כדורגל סורים
קטגוריה:כדורגלני נבחרת סוריה
קטגוריה:כדורגלני גביע אסיה 1996
קטגוריה:מאמני כדורגל
קטגוריה:סורים שנולדו ב-1977
קטגוריה:סורים שנפטרו ב-2023
אלתר יחיאל נבנצל

הרב **אלתר יחיאל נבנצל** (בכתיב יידישאי: **נעבענצאהל**; ה'תרי"ח – י"ד באב ה'תרצ"ט; 1858~ – 1939) היה רב גליציאני ששימש כרבן של וישניצה וסטניסלב. מחבר שו"ת "**מנחת יחיאל**". ממייסדי אגודת ישראל בגליציה.

## ביוגרפיה
נולד בשנת ה'תרי"ח (1858 לערך) ליוסף. למד אצל דודו הרב מרדכי מאיר גוטיורט, ששימש כדיין ורב בבובוב, ואצל האחים הרב שמואל והרב יוסף אנגל בקלויז בטרנוב. למד אצל הרב חיים הלברשטאם מצאנז והרב שלמה הלברשטאם מבובוב. שלט בפולנית ובגרמנית.

לאחר נישואיו התפרנס הרב נבנצל ברווחה מגביית אגרות מעבר בדרכים, הקים ישיבה בווישניצה ולימד בה. בהמשך נבחר לשמש כרבה של העיר.

בשנת ה'תרנ"ט (1899) החל לשמש כראב"ד בעיר המרכזית בגליציה סטניסלב (לעיתים: סטניסלבוב). עד לשנת ה'תרס"ט שימש הרב אריה לייבוש הורוביץ כרב העיר, והשניים ישבו בבית הדין יחדיו. לצד עבודתו בבית הדין, פיקח על ישיבת "אור תורה" בה למדו כ-150 תלמידים (נוסדה בשנת ה'תרס"ז), בראשה הועמד כמחנך הרב יקותיאל אריה קמלהאר, והיא התפרסמה ברמתה הגבוהה. כן פרס חסות על תלמודי התורה, והיה פעיל מאוד במוסדות החסד הקהילתיים. בזמן השלטון האוקראיני היה חבר מועצת העיר היהודית.

מאז פרסום ספרו הראשון בשנת ה'תר"ס, נחשב לאחד מחשובי משיבי ההלכה בגליציה. על פי המסופר, ספרו הרשים ביותר גם רבנים וותיקים כמהרש"ם. היה ממייסדי אגודת ישראל, פעיל וותיק בה וחבר למועצת גדולי התורה שלה. אחרי מלחמת העולם הראשונה עסק רבות בהתרת עגונות. אחד מבני העיר תיארו כך: 

הרב אלתר יחיאל נבנצל נפטר בי"ד באב ה'תרצ"ט (1939), ובהלווייתו השתתפו כ-10,000 איש.

## חיים אישיים
בהיותו בן 17 נישא לשינדל שפרינצא (נפטרה בט' אדר ב' ה'תרצ"ה, 1935), בתו של יהודה ליבוש לנדא, תושב אמיד בגורליץ, שהבטיח לחתנו מזונות לכל ימי חייו. בנם היחיד משה צבי הירש, בנקאי בסטניסלב ומעסקני הדת והחסד בעיר, נספה בשואה. נכדו שמואל, השריד היחיד ממשפחתו, ניצל מן השואה והתגורר בתל אביב (נפטר בשנת תשל"ב). נינו הוא הרב נחום נבנצהל, מחבר תורני.

## ספריו

* **פרי העץ ומנחת יחיאל** – על שולחן ערוך יורה דעה, חלק א מונקאטש תר"ס, חלק ב הוסיאטין תרס"ד
* **שו"ת מנחת יחיאל** – ארבעה חלקי השו"ע, חלק א בילגוריה תרצ"ג, חלק ב סטניסלבוב תרצ"ו, חלק ג סטניסלבוב תרצ"ט

## לקריאה נוספת

* 'הרב ר' אלטר יחיאל בהרב ר' יוסף זצ"ל נעבענצאהל', בתוך: שמואל נח גוטליב, **[[אהלי שם]]**, פינסק תרע"ב, עמ' 263
* **סטניסלב – ספר קהילה**, עמ' 310–339
* מנחם גלרטר, 'קהילת סטניסלב בשנות תרע"ט-תרצ"ט', **ערים ואמהות בישראל**, כרך ה – סטניסלב, מוסד הרב קוק תשי"ב, עמ' 310–311
* 'הג"ר אלתר־יחיאל נבנצל', בתוך: זאב זוהר (פישר שיין), **בסוד ישרים ועדה**, בני ברק תשכ"ט, עמ' רלז-רמג
* 'רבי אלתר יחיאל נבנצאהל מסטניסלב', בתוך: דוד הלחמי, **חכמי ישראל**, תל אביב תש"ן, כרך א, עמ' שצט
* 'ר' אלתר יחיאל ב"ר יוסף נבנצל', בתוך: מאיר ונדר, **אנציקלופדיה לחכמי גליציה**, כרך ג, ירושלים תשנ"ז, עמ' 985–991

## קישורים חיצוניים
* 
* הרב 
* מכתב הגאון רבי אלטר יחיאל נבנצל אודות הפצת ספריו 'פרי עץ' ו'מנחת יחיאל', באתר בידספיריט

## הערות שוליים

קטגוריה:רבנים גליציאנים
קטגוריה:סטניסלב: רבנים
קטגוריה:חברי מועצת גדולי התורה של אגודת ישראל
קטגוריה:מחברי ספרי שו"ת
קטגוריה:אבות בתי דין
קטגוריה:ילידי 1858
קטגוריה:נפטרים ב-1939
סטניסלב ז'וקובסקי

**סטניסלב ז'וקובסקי** (בפולנית: **Stanisław Żukowski**; 1873–1944) היה צייר פולני-רוסי.

## חיים
ז'וקובסקי נולד במחוז גרודנו. הוא היה תלמידו של יצחק לויתן ובוגר בית הספר לציור במוסקבה. ז'וקובסקי הפך לצייר נוף מפורסם שעבד בסגנון ייחודי - השתמש בשיטות ובמיומנויות אימפרסיוניסטיות כמו כן, נתן פרשנות משלו למסורת הריאליסטית הרוסית.

הוא הקים סטודיו משלו לאמנות במוסקבה, שם הדריך סטודנטים, כולל הציירת האוונגרדיסטית ליובוב פופובה  ולדימיר מקובסקי צעיר שעבד אז כאמן פוסטרים.

כצייר, ז'וקובסקי הותיר מורשת גדולה של נופים רוסיים ואתרים טרום-מהפכניים - בהם בתי אחוזה רוסיים. דעותיו הפוליטיות הותירו אותו ספקן לגבי הצורך במהפכה הבולשביקית, ובשנת 1923 הוא עזב את ברית המועצות וחזר למולדתו פולין, שהייתה אז כבר מדינה עצמאית.

לאחר הכיבוש הגרמני של פולין במהלך מלחמת העולם השנייה, הוא נעצר על ידי הנאצים והוחזק במחנה ריכוז בפרושקוב, שם מת לבסוף ב-1944.

## גלריה

File:Осенний вечер2. 1905.jpg
File:Былое. Комната старого дома. 1912.jpg
 File:Мартовский вечер. 1904.jpg
File:Осень. Дорога.jpg


## קישורים חיצוניים

## הערות שוליים

קטגוריה:ציירים רוסים
קטגוריה:ילידי 1873
קטגוריה:נפטרים ב-1944
נחל גת

**נחל גת** הוא נחל אכזב קצר הממוקם בחבל לכיש, צפונית־מזרחית לקריית גת. אורכו כ־2.9 קילומטרים.

## תוואי הנחל
הנחל זורם בין קיבוץ גת מצפון לבין מושב שדה משה בדרום. מוצא הנחל ממוקם בגובה של כ־150 מטרים מעל פני הים, בסמיכות לכביש 6. הוא זורם בכיוון דרום־מערב ונשפך, לאחר כ־2.9 קילומטרים ובגובה של כ־125 מטרים מעל פני הים, אל נחל לכיש, הנשפך אל הים התיכון.

גת
גת
סאו ויסנטה (כף ורדה)

250px|ממוזער|שמאל|מינדלו בתחילת המאה ה-20
**סאו ויסנטה** (בפורטוגזית "סנט וינסנט") הוא אחד מאיי בארלאוונטו, הקבוצה הצפונית בתוך ארכיפלג כף ורדה באוקיינוס האטלנטי, מול חופי מערב אפריקה. הוא ממוקם בין האיים סנטו אנטאו וסנטה לוציה, כאשר תעלת סאו ויסנטה מפרידה בינו לבין סנטו אנטאו.

## היסטוריה
האי סאו ויסנטה התגלה על ידי המגלה הפורטוגלי דיוגו אפונסו  ב-22 בינואר 1462 (יום וינסנט הקדוש ).  בשל המחסור במים, האי שימש בתחילה רק ככר מרעה לבקר. כאשר הוקמה עיריית סנטו אנטאו ב-1732, האי סאו ויסנטה היה חלק ממנה. באותה תקופה לא היו בה תושבים קבועים. בשנת 1793 החלה התיישבות באזור מפרץ פורטו גרנדה.  בשנת 1838, הוקם מחסן פחם במפרץ פורטו גרנדה כדי שישמש לאספקה לספינות בנתיבי האוקיינוס האטלנטי. בעקבות כך החלה אוכלוסיית האי לגדול במהירות. בתחילת המאה ה-20 איבד נמל מינדלו את חשיבותו לצורך ניווט טרנס-אטלנטי. הגורמים לכך היו המעבר מפחם לנפט כדלק לאוניות, עלייתם של נמלים מתחרים כמו דקאר והאיים הקנריים והיעדר השקעה בתשתיות נמלים. רציף חדש לעגינת אוניות נחנך בנמל בשנת 1962.

## גאוגרפיה
לאי צורה מלבנית, עם שטח של 226.7 קמ"ר (87.5 מייל רבוע). ממזרח למערב הוא נמשך 24.3 ק"מ (15.1 מייל) ומצפון לדרום 16.3 ק"מ (10.1 מייל). האי, שמקורו וולקני, שטוח למדי. הפעילות הוולקנית האחרונה התקיימה בפלייסטוקן. למרות שחיקה רבה, עדיין נותרו באי כמה מכתשים, למשל מכתש ויאנה. הנקודה הגבוהה ביותר שלו היא מונטה ורדה, הממוקמת בחלק המזרחי של האי בגובה של 744 מטר.  הרים נוספים כוללים את מדיירל (680 מ'), קאישה (535 מ') ומונטה קארה (490 מ').

92.6% מאוכלוסיית האי מתגוררת באזור העירוני של מינדלו, על מפרץ פורטו גרנדה, קלדרה שנפרצת על ידי האוקיינוס. אי קטן, Ilhéu dos Pássaros, נמצא פחות ממייל ימי אחד מחופי מפרץ פורטו גרנדה. ישנם באי מספר נחלים שמים זורמים בהם מדי פעם, כולל Ribeira do Calhau ו-Ribeira de Julião. נמל תעופה ממוקם כחמישה קילומטרים מדרום-מערב למינדלו.

## אקלים
בסאו ויסנטה יש אקלים מדברי חם (בשיטת קפן BWh). הטמפרטורה השנתית הממוצעת במינדלו היא 23.6 מעלות צלזיוס (74.5 מעלות פרנהייט). האי יבש מאוד עם רק 127 מ"מ של משקעים שנתיים במינדלו. רק האזור הגבוה יותר של מונטה ורדה מקבל יותר משקעים.

## אוכלוסייה
בשנות ה-30 של המאה ה-19 מנתה אוכלוסיית סאו ויסנטה כ-356 תושבים. במפקד האוכלוסין של 2010 עמדה אוכלוסיית סאו ויסנטה עמדה על 76,140 תושבים מה שהופך אותו לאי המאוכלס השני בכף ורדה אחרי סנטיאגו. גידול האוכלוסייה השנתי הוא 1.3%. 92.6% מהאוכלוסייה מתגוררת באזורים עירוניים, שהוא השיעור הגבוה ביותר מכל האיים (ממוצע לכף ורדה: 61.8%).תוחלת החיים היא 76 שנים, גבוהה יותר מחלקים אחרים בעולם. שיעור הילודה הוא 2.7% ושיעור תמותת התינוקות הוא 18 לכל 1000 לידות (לשם השוואה 103 בקונגו, 55 בהודו, 27 בטורקיה, 23 בברזיל, 16 ברוסיה, 4 בפינלנד).

רוב האוכלוסייה צעירה; 49% מהאוכלוסייה הם מתחת לגיל 25, ו-7.4% מהאוכלוסייה הם מעל גיל 65. באי יש 19,923 משקי בית, מתוכם יש בממוצע 3.8 נפשות למשק בית, נמוך מרמתה של כף ורדה שהוא 4.2 נפשות למשק בית. בשנת 2010 15.1% ממשקי הבית היו בעלי רכב (כף ורדה: 12.7%).

## קישורים חיצוניים

* 

## הערות שוליים

קטגוריה:איי כף ורדה
ריילי תומסון

**ריילי א. תומסון ג'וניור** (באנגלית: **.Riley A. Thomson Jr**; 5 באוקטובר 1912 – 26 בינואר 1960) היה אנימטור וקומיקסאי אמריקאי שבילה את רוב הקריירה שלו בעבודה על סרטים ודמויות של חברת וולט דיסני. הוא ביים שישה סרטים קצרים של דיסני כולל "השנים הטובות" ו"שעת המוזיקה".

## קריירה
תומסון החל את הקריירה שלו בשנת 1930 באולפן הכושל של רומר גריי. ב-1935 הוא הצטרף ללאון שלזינגר הפקות (כיום של האחים וורנר) בתור אנימטור. בזמן שהותו שם הוא עבד על סרטים מצוירים של סדרת "מרי מלודיס" והתמקד בדמותו של פורקי פיג. בשנה שלאחר מכן תומסון החל לעבוד בוולט דיסני הפקות. תחילה עבד כאנימטור על סרטים קצרים של "מיקי מאוס", "סימפוניות טיפשיות" ודונלד דאק. הוא גם עבד על הסרט באורך מלא "שלגיה ושבעת הגמדים" (1937) והמקטע "שוליית הקוסם" מתוך הסרט "פנטסיה" (1940).

לאחר עבודתו בסרט "פנטסיה", תומסון עבר למחלקת הסיפורים שם הפך לתסריטאי ובמאי. הוא ביים את הסרטים הקצרים "Put-Put Troubles" (1940), "הסופה הקטנה" (1941), "השנים הטובות" (1941), הרימייק מ-1941 של "ההתרמה לבית היתומים", "מסיבת יום ההולדת של מיקי" (1942) ו"שעת המוזיקה" (1942). הוא גם קיבל קרדיטים על הסיפורים של "מרוץ סוסים" (1948) ו"דוד דאק" (1951). (באחרון שם משפחתו כתוב באופן שגוי "תומפסון").

בשנת 1950 תומסון עבר לתחום הקומיקס. הוא עבד בחברת ההפקה Western Publishing מ-1950 עד 1953 ואייר עבורם מספר ספרי קומיקס שונים. עבודתו כללה בעיקר קומיקס של דיסני בהשתתפות הדמויות מיקי מאוס, דונלד דאק, פלוטו, צ'יפ ודייל, סבתא דאק וז'אק וגאס. הוא גם אייר קומיקס של וודי הנקר.

לאורך שנות ה-50, תומסון אייר רצועות קומיקס עבור אולפני דיסני, כולל קומיקס המבוסס על הסרט "שירת הדרום" משנת 1946 ורצועת הקומיקס היומית של מיקי מאוס.

תומסון חזר להנפשה בשנת 1957 ועבד עבור וולטר לאנץ הפקות עד שנת 1959.

## קישורים חיצוניים

## הערות שוליים

קטגוריה:אמריקאים ילידי קליפורניה
קטגוריה:אנימטורים אמריקאים
קטגוריה:קומיקסאים אמריקאים
קטגוריה:במאי סרטי אנימציה
קטגוריה:דיסני: אישים
קטגוריה:במאי קולנוע אמריקאים
קטגוריה:אמריקאים שנולדו ב-1912
קטגוריה:אמריקאים שנפטרו ב-1960
בלנקה פלומה

**בלנקה פלומה ראמוס בַּאֶסַה** (בספרדית: **Blanca Paloma Ramos Baeza**; נולדה ב-9 ביוני 1989) היא זמרת, מעצבת במה ומעצבת תלבושות ספרדייה. היא ייצגה את ספרד באירוויזיון 2023 שהתקיים בליברפול שבממלכה המאוחדת עם השיר "Eaea".

## ביוגרפיה
פלומה נולדה וגדלה באלש. לאחר שסיימה את לימודיה באוניברסיטת מיגל ארננדס בעיר עם תואר ראשון באמנויות, המשיכה בקריירה בתיאטרון במדריד.

ב-10 בדצמבר 2021, הוכרז שהיא תשתתף ב-Benidorm Fest 2022 עם השיר שלה "Secreto de agua". היא השתתפה בחצי הגמר הראשון והעפילה לגמר. בגמר היא הגיעה למקום ה-5 עם 61 נקודות.

בשנה שלאחר מכן היא השתתפה שוב בתחרות עם השיר "Eaea". היא הופיעה בחצי הגמר השני והעפילה לגמר. בגמר היא הגיעה למקום הראשון עם 169 נקודות, ובעקבות כך ייצגה את ספרד באירוויזיון 2023 בליברפול שבממלכה המאוחדת.

בגמר האירוויזיון בליברפול היא הגיעה למקום ה-17 עם 100 נקודות.

## קישורים חיצוניים

## הערות שוליים

קטגוריה:זמרות ספרדיות
קטגוריה:נציגי ספרד באירוויזיון
קטגוריה:משתתפי אירוויזיון 2023
קטגוריה:ילידות 1989
קטגוריה:ספרדים שנולדו ב-1989
האם זה אתה?

**האם זה אתה?** הוא סרט קולנוע ישראלי משנת 2014 בבימויו של דני מנקין, עם אלון אבוטבול ונרונה קפלן דה מאסדו בתפקידים הראשיים.

התסריט נכתב על ידי דני מנקין ואשכול נבו והוא סרט מסע של גבר ישראלי בן 60, מקרין בקולנוע, שמפוטר מעבודתו ויוצא למסע בעקבות אהובת נעוריו.

הסרט היה מועמד לפרס פרס אופיר לסרט העלילתי הטוב ביותר במסלול פרינג' בטקס פרסי אופיר לשנת 2014. הוא הוקרן בפסטיבל הסרטים הבינלאומי בחיפה ובפסטיבל הסרטים העולמי במונטריאול ב-2014.

## תקציר העלילה
רוני בראון (אלון אבוטבול) הוא בן 60 העובד שנים רבות כמקרין סרטים בבית קולנוע. הוא מקבל הודעה על הפסקת עבודתו ובצדה פרס ניחומים – כרטיס טיסה לארצות הברית.

רוני מגיע לביתו של אחיו ג'ייקוב (רני בלייר) שהיגר מישראל לפני הרבה שנים וכיום יש לו מגרש למכירת מכוניות. הם לא התראו שנים רבות ורוני מאשים אותו שלא הגיע אפילו להלוויית אמם.

לרוני הייתה בצעירותו חברה בשם רייצ'ל שהגיעה לישראל כתיירת וחזרה לארצות הברית. זאת הייתה אהבת נעוריו של רוני. הוא לא התחתן ולא הקים משפחה אלא חושב כל הזמן על רייצ'ל.

ג'ייקוב אומר לו שרייצ'ל הייתה אצלו לאחרונה כדי לקנות רכב והתעניינה בשלומו של רוני. שמה כיום הוא רייצ'ל גולן.

בנו של רני, מייקל, (פטריק קלי) רוצה לעשות עלייה ולהתגייס לגולני. הוא "פריק" מחשבים ומוצא את כתבתה של רייצ'ל גולן. ג'ייקוב משאיל לו מכונית ורוני יוצא למסע לפגוש את רייצ'ל שלו.

המכונית שלו מתקלקלת והוא אובד עצות עד שנעצרת לידו מכונית וממנה יוצאת צעירה בשם מיילה (נרונה קפלן דה מאסדו) עם מצלמת וידאו. היא מספרת לו שהיא מכינה סרט תיעודי על חרטות של אנשים. הוא מצטלם לסרט ומספר על רייצ'ל והיא מחליטה להמשיך אתו עד שימצא אותה.

בדרך עוצר אותם שוטר ששוכח מהכל כאשר הם כוללים אותו בסרט והוא מתחיל לשיר את "לה דונה מובילה" מריגולטו. מיילה עוזרת לרוני להתכונן למפגש עם רייצ'ל ובין השניים נרקמת מערכת יחסים קרובה במיוחד. הם עוברים כתובות שונות שבכולן התגוררה רייצ'ל עד שמתברר שהיא כעת בקנדה. כאן הם נפרדים כי אין למיילה דרכון. היא ממשיכה להוריה כדי לראיין אותם על חרטה שלהם בקשר אליה. רוני ממשיך אל תוך קנדה, פוגש את רייצ'ל (סוזן סדלר) ומראיין אותה על החרטות שלה.

רייצ'ל חולה. כעבור שנה מציגה מיילה את הסרט שהכינה. בסוף דבריה של רייצ'ל נכללת כתובית שמספרת על פטירתה ועל כך שרוני היה לצדה עד מותה.

## צוות השחקנים

## קישורים חיצוניים

* 
* קדימון להאם זה אתה?, באתר יוטיוב
* האם זה אתה?, בספר הקולנוע הישראלי
* האם זה אתה?, באתר "סרט"
* האם זה אתה?, באתר הקרן החדשה לקולנוע וטלוויזיה

קטגוריה:סרטי 2014
קטגוריה:סרטים ישראליים
קטגוריה:סרטים באנגלית
קטגוריה:סרטי מסע
קטגוריה:סרטים רומנטיים
קטגוריה:סרטי דרמה רומנטית
קטגוריה:סרטי דני מנקין
קטגוריה:סרטים ישראליים משנת 2014
קרסיונוסומה

**קרסיונוסומה** (שם מדעי: *Carcinosoma*; משמעות השם: "גוף של סרטן") הוא סוג נכחד של עקרב ימי אשר התקיים במשך תקופות הסילור באמריקה הצפונית ובבריטניה. בעבר כונה בשם: *Eurysoma* ובמשך זמן מסוים כונה בשמות נוספים או הועבר לסוגים אחרים כמו הפטריגוטוס.

סוג זה ידוע ממאובנים שהתגלו לחופי סקוטלנד והוא תואר ב-1890 בידי החוקר הבריטי-אמריקאי אדוארד וולר קלייפול . הסוג מכיל כיום 7 מינים, מרביתם התגלו בארצות הברית.

סוג זה הגיע בחלק אצל המין *C. punctatum* לאורך של 2.2 מטרים ובכך היה מבין הגדולים שבעקרבי המים לצד היקלופטרוס ומינים קרובים. עם זאת רוב המינים היו קטנים בהרבה באורך של 70 עד 100 ס"מ. הוא היה בעל מבנה בטן צרה וראש וחזה רחבים מאוד. זרועותיו הכילו 3 זוגות טפרים מוארכים שפנו קדימה ואולי התעקלו יחד כדי לתפוס טרף ימי. זנבו היה קצר יחסית והוא כנראה השתמש בו כדי לשחות במים. עם זאת כנראה הוא התקיים על קרקעית הים.

## קישורים חיצוניים

קטגוריה:עקרבי מים
קטגוריה:בעלי חיים שחיו בסילור באירופה
קטגוריה:בעלי חיים שחיו בסילור באמריקה הצפונית
קטגוריה:מאובני טקסונים שתוארו ב-1890
תכליל האזוב

**תַּכְלִיל הָאֵזוֹב** (שם מדעי: *Pseudophilotes vicrama*, שם עברי קודם: **כַּחְלִיל הָאֵזוֹב**) הוא פרפר קטן ממשפחת הכחליליים. הוא נפוץ במרכז ודרום אירופה ומזרח אסיה. בישראל, הפרפר נפוץ בחודשי האביב והקיץ בסמוך לרצועת החוף ומהחרמון עד לירושלים.

שמו העברי של הפרפר ניתן לו על שם צמח האזוב המצוי, שהוא הצמח הפונדקאי שעליו מתרבה כחליל האזוב. צמחיו הפונדקאים העיקריים הם האזוב המצוי וסירה קוצנית.

## תת-מינים
* *P. v. vicrama* – פמיריס-אלאי, גיסאר דרוואז, טיין שיאן, צפון-מערב הודו
* *P. v. cashmirensis* (מור, 1874) – צפון-מזרח קשמיר
* *P. v. astabene* (המינג, 1932) – איראן, ישראל
* *P. v. clara* (כריסטוף, 1887) – חבל הבלקן, המזרח התיכון, איחוד האמירויות הערביות, עומאן, טורקסטן
* *P. v. pallida* (שצ'טקין, 1960) – טוראן, דרום גיסאר
* *P. v. schiffermulleri* (המינג, 1929) – דרום-מזרח אירופה, אסיה הקטנה, הקווקז, עבר הקווקז, מערב סיביר, אלטאי

## תיאור
מוטת הכנפיים של תכליל האזוב היא באורך הנע בין 2 ל-2.4 סנטימטרים. הכנפיים של הזכר כחולות בחלקן הקדמי והן מעוטרות בנקודות שחורות בצידיהן. דרך מרכז הכנפיים של הפרפר עובר קו שחור. אצל הנקבה, צבע הכנפיים בחלקן העליון הוא חום כהה. צדו האחורי בשני המינים מלא בנקודות שחורות, ובקצהו נמצאת שורת סהרונים כתומים.

## תפוצה ומרחב מחיה
תכליל האזוב נפוץ במרכז אירופה ובדרומה, באיראן, באפגניסטן ואף בישראל, שם בית הגידול האופני שלו הוא בשיחיות ובביתות. תכליל האזוב נפוץ ממזרח אסיה ועד טיין שאן, עם חלקים מסין, גבול תפוצתו המערבי משתרע על מדינות הבלקן, מזרח אירופה וטורקיה, תפוצתו הדרומית היא עד דרום פינלנד. באסיה, הוא נפוץ מדרום אסיה, הודו, מערבה עד בלוצ'יסטן וצ'יטרל בפקיסטן.

הוא מתעופף בגבהים הנעים מ-600 עד 2,400 מטרים וחי במדשאות, אקלים צחיח למחצה ועשביות תת-אלפיניות.

## שימור
תכליל האזוב איננו מצוי ברשימת המינים שב. עם זאת, המין דווקא כן נכלל ברשימת המינים הקרובים לסכנת הכחדה ברשימה האדומה האירופית (European Red Book) הפרפר מוגדר כמין ללא חשש בארמניה. המין נפוץ באזורי טבע מוגנים, כך שהוא איננו זקוק לשימור מיוחד.

## לקריאה נוספת
* יצחק אייזנשטיין, **על פרפרים וצמחים בארץ-ישראל**, משרד הביטחון – ההוצאה לאור, 1980, , עמ' 139

## קישורים חיצוניים

## הערות שוליים

קטגוריה:כחליליים
קטגוריה:ארץ ישראל: פרפראים
דניאלה רווה

**דניאלה רווה** (נולדה ב־1967) היא פרופסור בפקולטה להנדסת אווירונאוטיקה וחלל בטכניון, ומשנת 2023 מכהנת  כדקאנית הפקולטה.

## ביוגרפיה
רווה היא בוגרת הפקולטה להנדסת אווירונאוטיקה וחלל בטכניון. סיימה תואר ראשון ב-1992, תואר שני ב-1995 ודוקטורט ב-1999. עבדה כפוסט-דוקטורנטית וכמהנדסת מחקר במעבדה לתכן מערכות אויר-חלל, במחלקה להנדסת אוירונאוטיקה וחלל במכון הטכנולוגי של ג'ורג'יה באטלנטה בשנים 1999–2001.

באוקטובר 2001 הצטרפה לסגל הפקולטה לאווירונאוטיקה וחלל בטכניון בדרגת מרצה בכיר. ביוני 2012 מונתה לפרופסור חבר ובפברואר 2020 מונתה לפרופסור מן המניין. תחום המחקר שלה: כלים נומריים מתקדמים לתכן כלי-טיס.

בשנים 2007–2009 שימשה כפרופסור אורח במחלקה להנדסת מכונות וחומרים באוניברסיטת דיוק, קרולינה הצפונית.

רווה עוסקת בתחום האווירואלסטיות - האינטראקציה בין כוחות אווירודינמיים ומבנים גמישים. בניסיון ליצור תעופה ירוקה, עיצובי מטוסים חדשים הם קלים יותר וגמישים יותר, וכך חווים תופעות שיש לשלוט בהן. במסגרת המחקר שלה הובילה, בשיתוף משרד הביטחון, פרויקט סטודנטים לפיתוח כלי טיס בלתי מאויש מודפס בתלת־ממד שמשמש פלטפורמה לניסויים בתחום. הכלי בעל כנפיים גמישות וארוכות זכה בתחרות בכנס הישראלי למדעי התעופה והחלל. ה-A3TB, Active Aeroelastic Aircraft Testbed, עוזר לתכנון מטוסים קלים בעלי מוטת כנפיים גדולה, להפחתת כוחות הגרר, צריכת אנרגיה וזיהום. טיסת המבחן של הכלי התקיימה במאי 2020 והראתה טיסה בגובה פני הים לאחר שיגור מכלי רכב נע.

פרופ' רווה חברה בתוכנית השגרירים של הפקולטה בטכניון.

בשנת 2019 קיבלה את פרס ינאי למצוינות בהוראה.

בדצמבר 2023 מונתה לדקאנית של הפקולטה להנדסת אוירונאוטיקה וחלל בטכניון.

## חיים אישיים
לרווה יש רישיון טיס.

## קישורים חיצוניים

* דניאלה רווה, באתר הפקולטה להנדסת אווירונאוטיקה וחלל, הטכניון
* 
* 
* 

## הערות שוליים

קטגוריה:בוגרי הטכניון - מכון טכנולוגי לישראל: הנדסת אווירונאוטיקה
קטגוריה:בעלי תואר דוקטור מהטכניון - מכון טכנולוגי לישראל
קטגוריה:בעלות תואר דוקטור מהטכניון - מכון טכנולוגי לישראל
קטגוריה:סגל הטכניון: הנדסת אווירונאוטיקה וחלל
קטגוריה:ישראליות זוכות פרסים: מדע וטכנולוגיה
קטגוריה:ישראליות שנולדו ב-1967
קטגוריה:ישראלים שנולדו ב-1967
בויופלביה

**בויופלביה** (שם מדעי: *Bojophlebia*) הוא סוג נכחד של חרק מכונף שחי בתקופת הקרבון הפנסילבני (בערך 290–323 מיליון שנים לפני ההווה).

## מאפיינים
חרק זה נחשב לפי ההערכות לקרוב של הבריומאים ואולי קרוב מעט לשפיראים, כשהוא השתייך לקבוצה אודונטופטרה. הסוג תואר ב-1985 בידי החוקר Kukalová-Peck ונכלל בו מין יחיד - *Bojophlebia prokopi*. מספר חוקרים רואים בו קרוב יותר של הסדרה שנכחדה Hydropalaeoptera.

המאובנים של חרק זה התגלו במוראביה, צ'כיה ומאובני חרק נוסף מהאזור בתחילה הוגדרו בסוג זה אך בהמשך הועברו לסוג נפרד - *Carbotriplura*.

מוטת הכנפיים של מאובני בויופלביה שנמצאו מגיעה לכ-40 ס"מ, מה שהופך אותו לאחד מגדולי החרקים שהתקיימו. מאפייניו של החרק מראים שהיה פרימיטיבי והיה כנראה בעל גבעולי עיניים ומחושים, אם כי בדומה למאובני חרקים אחרים שהמאובנים המקוריים אינם מכילים מידע מובהק על שיוכם.

## קישורים חיצוניים

## הערות שוליים

קטגוריה:אודונטופטרה
קטגוריה:בעלי חיים שחיו בקרבון פנסילבני באמריקה הצפונית
קטגוריה:חרקים שחיו בפלאוזואיקון
זקי צ'ליק

**מהמט זקי צ'ליק** (בטורקית: **Mehmet Zeki Çelik**; נולד ב-17 בפברואר 1997) הוא כדורגלן טורקי המשחק בעמדת המגן הימני ברומא ובנבחרת טורקיה.

## קריירת מועדונים

צ'ליק היה באקדמיית הנוער של בורסאספור משנת 2009 עד שעלה לקבוצה הבוגרת בשנת 2015. באותה השנה, הוא הושאל לקבוצת קרקבייספור.

בעונה שלאחר מכן, הוא הצטרף לאיסטנבולספור. לאחר שהציג יכולת ברמה גבוהה, הוא זכה לזימון לנבחרת טורקיה בשנת 2018, חרף הימצאות הקבוצה בליגת המשנה הטורקית.

ב-8 ביולי 2018, צ'ליק חתם על חוזה לחמש שנים בליל מליגת העל הצרפתית. את הופעת הבכורה שלו במדי הקבוצה, הוא ערך בניצחון הליגה 1–3 על סטאד רן ב-11 באוגוסט.

לאחר ארבע עונות בליל, צ'ליק עבר לרומא מהסרייה א'.

## קריירה בינלאומית

צ'ליק ערך את הופעת הבכורה שלו במדים הלאומיים של נבחרת טורקיה במהלך משחק ידידות מול נבחרת רוסיה ב-5 ביוני 2018, שנגמר בתוצאת תיקו אחת. נכלל בסגל נבחרת טורקיה ליורו 2024.

## תארים
### קבוצתיים
* אליפות צרפת (1): 2020/21

## קישורים חיצוניים

## הערות שוליים

קטגוריה:כדורגלנים טורקים
קטגוריה:מגני כדורגל טורקים
קטגוריה:כדורגלני בורסאספור
קטגוריה:כדורגלני איסטנבולספור
קטגוריה:כדורגלני ליל
קטגוריה:כדורגלני רומא
קטגוריה:כדורגלני יורו 2024 
קטגוריה:טורקים שנולדו ב-1997
Titanosarcolites

***Titanosarcolites*** הוא סוג נכחד של צדפה קדומה אשר התקיימה במשך הקרטיקון העליון של הקמפן עד המאסטריכט, לפני 83 עד 66 מיליון שנה מזמננו, מה שאומר שהיא נכחדה עם הכחדת הקרטיקון לפני 66 מיליון שנה. היא השתייכה למשפחה הקדומה Caprinidae, מהקבוצה רודיסטים אשר נכחדה לחלוטין עם סוף הקרטיקון.

המאובנים של צדפה זו התגלו בג'מייקה, דרום-מזרח מקסיקו ודרום ארצות הברית ואלה תוארו ב-1924 בידי החוקר Trechmann וידועים בו 4 מינים שונים:
**T. alatus*
**T. giganteus*
**T. macgillavryi*
**T. oddsensis*

## מאפיינים
צדפה זו הייתה הגדולה ביותר מבני קבוצתה באורך של מעל 2 מטרים. עקב גודלה היא לא יכלה לנוע במהירות ורבצה בקרקעית הים בדומה לצדפות דו-קשוותיות מודרניות. הקשווה התחתונה שלהם הייתה מעט חרוטית כדי להתאים לחיי קרקעית בעוד הקשווה העליונה שימשה כמכסה מגונן של הצדפה. ככל הנראה היא סיננה מזון לאורך הקרקעית הימית של האוקיינוס האטלנטי הקדום.

## קישורים חיצוניים

## הערות שוליים

קטגוריה:צדפות פרהיסטוריות
קטגוריה:רכיכות שחיו במזוזואיקון
קטגוריה:מאובני טקסונים שתוארו ב-1924
לאופיס

**לאופיס** (שם מדעי: *Laophis*; מיוונית עתיקה: "נחש של אנשים") הוא סוג נחש נכחד ממשפחת הצפעיים, אשר התקיים במשך הפליוקן של אירופה שלפני 4 מיליון שנה.

המאובנים של הנחש התגלו בסלוניקי שבצפון יוון. הוא תואר למדע לראשונה ב-1857 בידי החוקר האנגלי הידוע ריצ'רד אוון, לאחר חשיפה של כמה שלדים שלו. הדוגמה המקורית ששימשה את אוון נאבדה במשך השנים אך בשנת 2014 נחשף שלד נוסף של הנחש, כשהוא ידוע מחוליות בודדות שהתגלו סלוניקי. הסוג מכיל מין יחיד - *Laophis crotaloides*, שפירושו: "דמוי-עכסן".

נחש זה היה בעל מבנה דומה לזה של נחשי צפע או ביטיס מודרניים אך היה גדול מהם בהרבה, באורך של 3 עד 4 מטרים ומשקל של 26 ק"ג, בדומה לרב-פתן מלכותי. דבר זה הופך אותו לצפעי הגדול ביותר שחי מעולם ואולי אף לנחש הארסי הגדול ביותר, בהשוואה הגדול שבצפעים המודרניים הוא עכסן גב-יהלום מזרחי שהגיע לאורך מרבי של 2.4 מטרים ולמשקל של 15 ק"ג. אף שלא נשתמר כנראה שהוא היה בעל ניבי ארס חלולים כדי להזריק ארס קטלני לטרפו הקטן.

## קישורים חיצוניים

## הערות שוליים

קטגוריה:צפעיים
קטגוריה:בעלי חיים שחיו בפליוקן באירופה
קטגוריה:נחשים פרהיסטוריים
קטגוריה:מאובני טקסונים שתוארו ב-1857
בית הכנסת בבירוביג'ן

**בית הכנסת בבירוביג'ן** הוא בית הכנסת "בית מנחם" שהוקם בשנת 2004. בית הכנסת נמצא בעיר בירוביג'ן, שהיא בירת המחוז האוטונומי היהודי, המחוז האוטונומי היחיד ברוסיה. לפי הפדרציה של הקהילות היהודיות בחבר העמים בית הכנסת בבירוביג'ן בית הכנסת היה הראשון ברוסיה שנבנה בחלקו מכספי המדינה. ממשלת רוסיה הקצתה סכום של 112,000 דולר לסיוע בבניית בית הכנסת. בית כנסת נוסף הנמצא בעיר הוא "בית תשובה" שהוא בית הכנסת הישן והקטן של בירוביג'אן. החל משנת 2005, שירותי הדת היהודיים בבירוביג'ן היו כשרים למהדרין.

## פתיחת בית הכנסת
בשנת 2004, הרב הראשי של רוסיה, ברל לזר, השתתף בחגיגות השבעים להקמת המחוז האוטונומי היהודי. הרב לזר ואברהם ברקוביץ, מנכ"ל הפדרציה של הקהילות היהודיות של חבר העמים, הובילו לאירוע משלחת יהודית. בפתיחת האירוע השתתפו גם ראש העירייה אלכסנדר ויניקוב , ולרי סולומונוביץ' גורביץ'. המושל ניקולאי מיכאילוביץ' וולקוב  הצהיר כי בית הכנסת בבירוביג'ן הוא "בית הכנסת הכשר על פי ההלכה היהודית" הראשון במחוז האוטונומי היהודי. הרב מרדכי שיינר , הרב הראשי של בירוביג'ן ונציג חב"ד לאזור, אמר "היום אפשר ליהנות מהיתרונות של תרבות היידיש ולא לפחד לחזור למסורת היהודית, בביטחון ללא כל חשש מאנטישמיות ואנו מתכננים לפתוח כאן את בית הספר היהודי הראשון". מנהיג הקהילה היהודית המקומית, לב טויטמן, השתתף גם הוא.

## הקהילה היהודית

בתקופת הפרסטרויקה על פי מאגר המידע של הקהילה היהודית בבירוביג'ן חיו יותר מ־1,500 יהודים. לדברי הרב שיינר, נכון לשנת 2006 חיו בבירוביג'ן קצת יותר מ־4,000 יהודים. הם היוו כ-5% מאוכלוסיית העיר שמנתה 75,000 נפש. בשנת 2006 ביקר הרב שיינר בכפרים שבמחוז האוטונומי היהודי בירה, נייפלד, לונדוקו, ביראקן ובירופלד עם נציגי הקהילה היהודית בבירוביג'ן. הם בדקו את בתי הקברות המקומיים ואספו מידע על היהודים שנקברו שם, בשנים שקדמו למלחמת העולם השנייה. שמותיהם של הנקברים נרשמו בספר הזיכרון שבבית הכנסת בבירוביג'ן. תאריכי הלידה והפטירה נרשמו לפי הלוח העברי וכן לפי הלוח הגרגוריאני. נכון לשנת 2007, חלק מהמתיישבים היהודים המקוריים עדיין חיו בכפרים אלה. לב טויטמן הנהיג את קהילת יהודי בירוביג'ן משנת 1997 ועד מותו ב-11 בספטמבר 2007.

## תמיכה בינלאומית
בשנת 2004 קיבלה הקהילה היהודית בבירוביג'ן, ארון קודש. מעיר האחות של בירוביג'ן בסין, הארון נבנה על פי כל ההלכות היהודיות . בשנת 2008 שלום ברנדמן, תושב רמת גן, מישראל, תרם אוסף ספרי לימודי יהודיים לבית הכנסת לאחר ביקורו בבירוביג'ן במהלך תוכנית היידיש בקיץ 2007. בחודש יוני 2016 קהילת יהודי בירוביג'ן קיבלה ספר תורה ראשון לבית הכנסת מתורם אנונימי. ספר התורה התקבל בנוסף לספר התורה שהושאל לבית הכנסת, מקהילת יהודי מוסקבה בשנת 2004 כשבית הכנסת נפתח .

## ראו גם
* האוניברסיטה הלאומית היהודית בירוביג'ן

## קישורים חיצוניים
* אודת הקהילה היהודית בבירוביג'ן ובית הכנסת
* 
* 

## הערות שוליים

קטגוריה:ארגוני חב"ד
קטגוריה:בירוביג'ן
בלגיה באירוויזיון 1960

**[[בלגיה באירוויזיון|בלגיה]] ב[[אירוויזיון 1960]]** השתתפה עם השיר "Mon amour pour toi" (בעברית: "אהבתי אלייך"), שבוצע על ידי הזמר הבלגי פוד לקלרק. זוהי השתתפותה החמישית של בלגיה בתחרות הזמר של האירוויזיון. השיר והזמר נבחרו ב"Grand Prix" של אותה שנה.

## לפני האירוויזיון
בחירת השיר והזמר התקיימה ב-24 בינואר 1960. חמישה שירים התחרו בתחרות שהתקיימה באולפני  בבריסל, בהנחייתם של ג'ורג'ס דסיר וארלייט וינסנט. השיר הזוכה נבחר על ידי הצבעות של חברי השיפוט השונים, לאחר מכן, ועדה מומחית החליטה מי יהיה השיר הזוכה ומי ייצג את בלגיה באירוויזיון 1960. לבסוף נבחר השיר "Mon amour pour toi" לשיר שייצג את בלגיה בתחרות ופוד לקלרק נבחר למבצע השיר בתחרות.

## באירוויזיון
ב-29 במרץ 1960 הופיע לקלרק על בימת האירוויזיון. הוא שר חמישי בסדר ההופעות, לפני נורווגיה ואחרי דנמרק. לאחר ספירת הקולות הגיע לקלרק למקום השישי עם 9 נקודות.

### נקודות שהוענקו לבלגיה

### נקודות שהוענקו מבלגיה

## הערות שוליים

קטגוריה:בלגיה באירוויזיון
קטגוריה:מדינות באירוויזיון 1960
שקנאי אודסאי

**שקנאי אודסאי** (שם מדעי: *Pelecanus odessanus*) הוא מין נכחד של עוף מים ממשפחת השקנאיים, אשר התקיים במשך המיוקן של אירופה, כנראה לצד מקווי מים שונים.

השקנאי הקדום ידוע ממספר מצומצם של ממצאים מאובנים, אשר בהמשך נאבדו. אלה התגלו בשטח "Novaja Slobodka" שעל יד העיירה אודסה שבאוקראינה, אשר ממנה קיבל את שמו ב-1866 בידי החוקר Widhalm. בין השאר נמצא ממנו מפרק כף רגל שהתאים למבנה של שקנאי, באורך 150 מ"מ. המאובן העיד ששקנאי זה היה גדול מאוד ביחס לקרוביו ודומה למין שקנאי שרייברי מאמריקה הצפונית.

## קישורים חיצוניים

## הערות שוליים

קטגוריה:שקנאיים
קטגוריה:עופות שחיו במיוקן
קטגוריה:מאובני טקסונים שתוארו ב-1886
שקנאי שרייברי

**שקנאי שרייברי** (שם מדעי: *Pelecanus schreiberi*) הוא מין נכחד של עוף מים ממשפחת השקנאיים, אשר התקיים במשך הפליוקן באמריקה הצפונית שלפני 5.332 עד 3.6 מיליון שנה מזמננו. היה זה אחד מהגדולים שבשקנאים מעולם.
## גילוי
השקנאי הקדום תואר ב-1999 בידי החוקר האמריקאי סטורס ל. אולסון  על פי ממצאי מאובנים מתצורות יורקטאון  שבקרוליינה הצפונית. השם המדעי של השקנאי ניתן לכבוד החוקר ראלף ו. שרייבר (Ralph W. Schreiber), חוקר אמריקאי מומחה לשקנאים ואוצר מוזיאון הטבע של לוס אנג'לס .

הממצאים שלו כללו שרידי עצם ירך רחבה וחלולה שהתגלתה ב-1972 בידי החוקר Gerard R. Case. העצם דמתה במאפייניה לרגלי שקנאי. ממצאים נוספים התגלו כנראה במחוז פולק שבפלורידה וכללו חוליות ציר ועצמות כף רגל ואלה כנראה השתייכו לאותו המין.
## מאפיינים
לפי ממדי העצמות נראה ששקנאי זה היה כבד כמו שקנאי מסולסל או שקנאי מצוי מודרניים ואולי אף יותר, על פי ממצא של נקבה מטילת ביצים. בכך הוא דומה רק לתת-מין נכחד מניו זילנד של השקנאי האוסטרלי והמין הנכחד מאירופה, שקנאי אודסאי.

## קישורים חיצוניים

## הערות שוליים

קטגוריה:בעלי חיים שתוארו ב-1999
קטגוריה:טקסונים שתוארו בידי סטורס ל. אולסון
קטגוריה:שקנאיים
קטגוריה:עופות שחיו בפליוקן
קטגוריה:מאובני טקסונים שתוארו ב-1999
אביעזרי זליג אוירבך (בוכסווילר)

רבי **אביעזרי זליג אוירבך** (בכתיב שנהג בזמנו: **אביעזרי זעליג אויערבך**; י"ז בחשוון ה'תפ"ו, 1725, ברודי – ט"ז בשבט ה'תקכ"ח, 1768, בוכסווילר ) היה רב גרמני-אלזסי, מתלמידי רבי יהונתן אייבשיץ.

## ביוגרפיה
נולד בברודי שבגליציה לרבי צבי הירש אוירבך ואשתו דאברש. אביו היה באותה עת אחד מדייני הקהילה. בילדותו נדדה משפחתו בין מספר קהילות, בהתאם לתפקידי הרבנות של אביו, ובהיותו כבן שבע, השתקעה משפחתו בוורמייזא שבגרמניה, לאחר שאביו התמנה לראש ישיבה בקלויז שהוקם אז בקהילה. בצעירותו למד תורה מפי אביו בקלויז בוורמייזא, ובשנת ה'תק"ה (1745) בערך נסע למץ ללמוד בישיבתו של רבי יהונתן אייבשיץ, שהיה אז מרא דאתרא של יהדות מץ. הוא למד אצל רבי יהונתן אייבשיץ עד שהאחרון עזב את מץ בדרכו לרבנות קהילות אה"ו, בשנת ה'תק"י. בתקופה זו, כתב כרכים ובהם סיכומי שיעורים ששמע מרבו, ולימים שימשו כרכים אלה להדפסת חידושי רבי יהונתן. בכמה מקומות בכתבי יד אלו, ישנן הערות של רבי יהונתן עצמו על סיכומי תלמידו.

בב' בניסן ה'תק"י (1750) נשא לאישה את גיטל, בתו של רבי יצחק זינצהיים (אביו של רבי יוסף דוד זינצהיים), שהיה אז אב"ד אדנקובן . מיד לאחר מכן, עזב רבי יצחק זינצהיים את אדנקובן לאחר שנבחר כרבה של טריר, ובז' באייר נקרא חתנו להחליף אותו ברבנות אדנקובן.

בכ"ג באדר ה'תקכ"ג (1763), נבחר לאב"ד בוכסווילר , ובה' בתמוז הגיע לעיירה והחל לכהן בתפקיד. בוכסווילר הייתה בירת רוזנות הנאו-ליכטנברג, ורבנות בוכסווילר נחשבה לרבנות המחוזית ששאר קהילות הרוזנות היו כפופות לה. בבוכסווילר הייתה אז גם ישיבה קטנה, והוא עמד בראשה.

בליל ח' באייר ה'תקכ"ד (10 במאי 1764) נפטרה אשתו גיטל, ולאחר שבוע, בי"ד באייר (17 במאי) נפטרה גם בתו אסתר. הוא נשא אשה נוספת, אך לא ידועים עליה פרטים. בליל ט"ז בשבט ה'תקכ"ח (1768) נפטר רבי אביעזרי זליג אוירבך בבוכסווילר, בחיי הוריו. הוא נקבר בבית הקברות היהודי באטנדורף הסמוכה, ששימש מספר קהילות בצפון אלזס.

## משפחתו
אשתו הראשונה גיטל הייתה בתו של רבי יצחק זינצהיים ואחותו של רבי יוסף דוד זינצהיים. מלבד אסתר, שנפטרה בקטנותה, ידועים כמה מילדיו:
* בנו אברהם – לאחר פטירת אביו, גדל בבית סבו רבי צבי הירש אוירבך, ולימים היה רב בנויוויד, בקובלנץ ובבון. ערך את כתבי אביו. בנו הוא רבי צבי בנימין אוירבך, רב בדרמשטאדט ובהלברשטאדט ומאבות הנאו-אורתודוקסיה.
* בנו ברוך נולד בערך בשנת ה'תקי"ב. נפטר בי"ב בטבת ה'תקכ"ט ונקבר באטנדורף.
* בתו שפרה נישאה למיכאל לצרוס גייגר מפרנקפורט (כנראה אביהם של שלמה זלמן ואברהם גייגר)
* בן בשם משה
* בת בשם קילא

## כתביו
כתב חידושים על התלמוד הבבלי ועל השולחן ערוך. כתבי היד של חידושים אלו עברו לבנו רבי אברהם, שערך אותם והוסיף להם הקדמות. עסק גם בקבלה וחיבר חיבורים בתחום זה. כן הותיר כתבי יד של דרשות שדרש. בראשית המאה ה-21 נדפסו מכתבי יד אלו ספריו:
* 
* 
* 
* 
* , 

כמה מתשובותיו נדפסו תחת השם "שו"ת עוללות אביעזר" בתוך . בנוסף, הוא מצוטט מספר פעמים בכתבי גיסו, רבי יוסף דוד זינצהיים, והתכתבות שלו עם רבי נתנאל וייל נדפסה בכתבי האחרון.

## לקריאה נוספת
* .

## קישורים חיצוניים
* רבי אביעזרי זליג אויערבך (בן רצ"ה) בלקסיקון הרבני 'אישי ישראל'.

## ביאורים

## הערות שוליים

קטגוריה:רבנים אשכנזים
קטגוריה:רבנים: אחרונים
קטגוריה:פרשני התלמוד
קטגוריה:פרשני שולחן ערוך
קטגוריה:ילידי 1725
קטגוריה:נפטרים ב-1768
בורונגבודי

**בורונגבודי** (שם מדעי: *Borungaboodie*), הוא סוג נכחד של יונק כיס קטן מהמשפחה קנגוריים חולדתיים, אשר חי במשך הפליסטוקן של אוסטרליה.

## מאפיינים
סוג זה תואר ב-1999 בידי החוקר G. J. Prideaux, והוא נודע ממאובנים שהתגלו במערה מדברית בדרום-מערב אוסטרליה המערבית שבאוסטרליה, במהלך שנות ה-70. עם זאת רק בעת צאת המשלחת של החוקר האוסטרלי לינדזי האטצ'ר (Lindsay Hatcher), הידועה בשם: Western Australian Speleological" או "חברת WASG" ב-1991 התגלו גם ממצאי בעלי חיים מאובנים בה.

הסוג עצמו התגלה ב-1996, והוא ידוע ממספר בודד של שברי גולגולת, מפרקים וחוליות. משמעות שמו נגזרת מהשפה האבוריג'ינית המקומית: נונגר (Noongar): "borunga" שפירושה: "גדול מאוד" והמילה: "boodie" שפירושה: "בטונג" או "קנגורו ירבועי". בסוג זה ידוע על מין בודד: *Borungaboodie hatcheri*, הקרוי לכבוד האטצ'ר.

יונק כיס זה היה דומה מעט לקנגורו ולקנגורו חולדתי אך היה גדול מקרוביו בהרבה, דומה יותר לממדי קואלה במשקל 10 ק"ג. הלסת התחתונה הייתה גדולה בכ-30% מקנגורו חולדתי אדמוני - המין הגדול ביותר כיום במשפחה. מבנה לסתותיו ושיניו היו חזקות מאוד עם עוצמת נשיכה חזקה בהרבה מקרוביו החיים ולפי מספר חוקרים הם מרמזים על תזונה אפשרית כאוכל כל.

## קישורים חיצוניים

## הערות שוליים

קטגוריה:קנגוראים פרהיסטוריים
קטגוריה:בעלי חיים שחיו בפלייסטוקן באוסטרליה
קטגוריה:קנגוריים חולדתיים
קטגוריה:מאובני טקסונים שתוארו ב-1999
עקב דגטי

**עקב דגטי** (שם מדעי: *Buteogallus daggetti*) הוא מין נכחד של עוף דורס ממשפחת הנציים ומהסוג עקב שחור, אשר חי במשך הפליסטוקן בדרום-מערב אמריקה הצפונית. ככל הנראה המין נכחד לפני 13,000 שנה לפני זמננו.

עוף נכחד זה ידוע משרידים מאובנים מנואבו לאון, מקסיקו וממשקעי הלאגרשטטה של בורות הזפת בלה בריאה שבלוס אנגלס, בקליפורניה והוא כנראה היה קרוב למין עקב סוואנה, החי כיום באמריקה הדרומית. המין תואר למדע ב-1915 בידי החוקר האמריקאי .

מין זה ידוע בעיקר מעצם הירך ושאר עצמות גפיים ארוכות יחסית לקרוביו החיים כיום בין העצים. המבנה המחוזק יחסית דומה מעט למבנה של אנפה כחולה גדולה או במעט לקוקיה רצנית, אשר מצויות לרוב על הקרקע. היה זה דורס גדול יחסית לקרוביו החיים, גדול ב-40 אחוז בקירוב מעקב הסוואנה. משקלו הגיע ל-3 ק"ג בקירוב, עם דו-צורתיות זוויגית אפשרית לטובת הנקבות, והוא הגיע לאורך משוער של 64 עד 90 ס"מ, זנב באורך של 26 עד 32.2 ס"מ ומוטת כנפיים של 169 עד 196 ס"מ. ככל הנראה היה כבד יחסית לדורס ואולי הוא התקיים בדומה ללבלר האפריקני, החי על הקרקע לרוב.

דורס זה כנראה חי בביצות ושטחים פתוחים ובהם צד יונקים קטנים וזוחלים. הוא נכחד עם סיום הפליסטוקן כשעל פי כמה דעות ההכחדה נגרמה לאחר דעיכת הפאונה המקומית של אמריקה, כשנמצאו פחות פגרים עבורו.

## קישורים חיצוניים

## הערות שוליים

קטגוריה:עקבים
קטגוריה:מאובני טקסונים שתוארו ב-1915
קטגוריה:עופות שחיו בפלייסטוקן
קטגוריה:בעלי חיים שחיו בפלייסטוקן באמריקה הצפונית
הנרי קונדל

**הנרי קונדל** (באנגלית: **Henry Condell**; ספטמבר 1576-דצמבר 1627) היה שחקן תיאטרון בריטי ב"אנשי המלך", חבורת השחקנים שעבורה כתב ויליאם שייקספיר. לצד ג'ון המינגס היה לו תפקיד מרכזי בהכנת ועריכת מהדורת הפוליו הראשונה של מחזותיו של שייקספיר ב-1623.

## חיים וקריירה
לא ידוע הרבה על שנותיו המוקדמות של קונדל. אזכור בצוואה שלו מעלה כי ייתכן שנולדבמזרח אנגליה והיה בנו של רוברט קונדל, מוכר דגים מנוריץ' ואשתו ג'ואן. על פי זיהוי זה מסיקים כי הנרי הוטבל לנצרות ב-5 בספטמבר 1576.

מקובל להניח כי קונדל מופיע כ"הארי" ברשימת השחקנים של המחזה "שבעת החטאים" מאת ריצ'רד טרלטון. אם השערה זו נכונה, קריירת המשחק של קונדל החלה כבר ב-1590, כשהיה חבר בלקהת השחקנים של לורד סטריינג' לצד ג'ון המינגס ואוגוסטין פיליפס. ב-24 באוקטובר 1596 נשא קונדל לאישה את אליזבת סמארט (שנפטרה ב-1635), וחתונתם נערכה בכנסיית סנט לורנס פואנטני בסיטי. בני הזוג גרו בסנט מרי אלדרמנברי, האזור שבו גר גם המינגס, וכמוהו גם קונדל היה פעיל בכנסייה הקהילתית. תשעת ילדים, שנולדו בין 1599 ל-1614, הוטבלו בכנסייה, אך רק שלושה מהם שרדו לבגרות: אליזבת (הוטבלה ב-26 באוקטובר 1606), שנישאה להרברט פינץ'; הנרי (הוטבל ב-6 במאי 1610, נפטר ב-1630); וויליאם (הוטבל ב-26 במאי 1611).

גם על חייו הבוגרים של קונדל אין מידע רב. ככל הנראה מעמדו בחבורת השחקנים של הלורד צ'מברלין ובחבורת שחקני המלך היה גבוה; בפרסומים רשמיים מופיע שמו בדרך כלל אחרי שמותיהם של בארבג' והמינגס. שמו מוזכר בצוואות של כמה שחקנים ומהן ניתן להניח כי היה מקורב לחלק מעמיתיו השחקנים. שייקספיר ופיליפס הורישו לו כסף עבור טבעות אבל; ניקולס טולי ואלכסנדר קוק מינו אותו כנאמן על אחוזותיהם. קונדל זכה להצלחה מקצועית מספקת כדי לרכוש בית בפולהאם, אחוזה בגלוסטרשייר ורכוש נוסף. שטר הרכישה של האחוזה כולל את התיעוד הידוע היחיד של חתימתו או כתב ידו של קונדל, מלבד צוואתו.

קונדל השתתף בשישה ממחזותיו של בן ג'ונסון, במחזה "הדוכסית ממאלפי" של ג'ון וובסטר ושמו מופיע בשמונה רשימות שחקנים שנוספו למהדורת הפוליו השנייה של ביומונט ופלטשר משנת 1679.
ממוזער| אנדרטת ג'ון המינגס והנרי קונדל בלונדון, לזכר עבודתם עם שייקספיר
הקריירה הבימתית של קונדל הסתיימה בסביבות 1619. הוא חתם על כל אחד מתשעת הגיליונות של צוואתו ב-13 בדצמבר 1627, מת בפולהאם בגיל 51, ונקבר בכנסיית סנט מרי אלדרמנברי ב-29 בדצמבר 1627. אלמנתו, אליזבת, נקברה שם ב-3 באוקטובר 1635.

קונדל הותיר עיזבון נרחב, כולל חלקו בבעלות על תיאטרון הגלוב ותיאטרון בלקפריארס.

## קישורים חיצוניים
* צוואתו של הנרי קונדל
* צוואתה של אליזבת קונדל
* 
* 
* 

## הערות שוליים

קטגוריה:שחקני תיאטרון אנגלים
קטגוריה:אנגלים במאה ה-17
קטגוריה:אנגלים במאה ה-16
קטגוריה:ילידי 1576
קטגוריה:נפטרים ב-1627
סרוואח

**סרוואח** (בערבית: **صرواح**, תעתיק מדויק: צרואח) הוא אתר ארכאולוגי במחוז מאריב בתימן. סרוואח הייתה, אחרי העיר מאריב, המרכז הכלכלי והפוליטי החשוב ביותר של ממלכת סבא בתחילת המאה ה-1 לפני הספירה, בחצי האי ערב. סרוואח הייתה מוקפת בחומה מבוצרת. מתווה העיר בתוך נווה המדבר כלל מספר מבנים גדולים.

חורבות סרוואח נמצאות 40 קילומטרים מערבית למאריב, ו-140 קילומטרים ממזרח לבירה הנוכחית צנעא. העיירה נבנתה על גבעה גבוהה מעל ואדי סירווה בגדתו המערבית. היא הייתה מוגנת היטב על ידי מיקומה בהרים, אך במקביל הם הציבו מגבלות על התפתחותה. כתוצאה מכך, איבדה סרוואח במהרה את מעמדה כבירה שעברה למאריב, שהייתה במרכז כלכלי חשוב מאחר ששכנה על תוואי דרך הבשמים. העיירה נותרה בכל זאת מרכז חשוב עבור ממלכת סבא, כפי שהוכח במספר הרב של מבני המקדש. זה היה גם האתר שנבחר על ידי המלך ידעיל דריה הראשון לבניית מקדש חשוב לאלמקה בערך בשנת 700 לפני הספירה.

ב-2023 סרוואח ואתרים נוספים באזור הקשורים לממלכת סבא הוכרזו כאתר מורשת עולמית של אונסק"ו.

## ארכאולוגיה
ארכאולוגים מ גילו והצילו מאז 2005 כתובת מממלכת סבא שאורכה למעלה משבעה מטרים. גוש האבן הכבד הזה של שבעה טונות היה מאפיין בולט של מקדש אלמקה ונפל מבסיסו במהלך רעידת אדמה. האפיגרף נורברט נבס מאוניברסיטת פרידריך שילר בינה תיאר את הכתובת כחשובה ביותר מהתקופה של המאה הראשונה לפני הספירה. הכתובת כוללת דין וחשבון על קרבות סבא, שנערכו נגד שכניה המידיים בדרום-מזרח וצפון תימן.

כמה עבודות שיקום נעשו באתרים אלה לפני פרוץ מלחמת האזרחים בתימן. במהלך עבודות אלו התגלה מקדש נוסף המתוארך למאה ה-7 לפני הספירה. למקדש זה יש כניסה מונומנטלית, המעוטרת בעמודים. הוא מכיל מספר חדרים, בנויים מעץ ואבן, ועם פריסה שייחודית לתימן בתקופה זו. אחת הכתובות הארוכות ביותר שהורכבה מ-20 שורות והיא מתארת את הכיבושים והמסעות של המלך .

מאז פרוץ מלחמת האזרחים בתימן ב-2015, הייתה סרוואח קו חזית בין המורדים החות'ים וכוחות בעלי ברית עם הנשיא עבד רבו מנסור האדי, מה שהפך את החפירות לכמעט בלתי אפשריות. לפני כן נערכו מספר חפירות גרמניות בסרוואח, אשר קיוו היה להרחיב את הידע על ימיה הראשונים של ממלכת סבא.

## קישורים חיצוניים


* Monumentale Inschrift im Reich der Königin von Saba gefunden|Monumental Inscription found in the Kingdom of Saba (PDF; 175 kB)
* Mitteilung des Deutschen Archäologischen Instituts


## הערות שוליים

קטגוריה:תימן: היסטוריה
קטגוריה:אתרי מורשת עולמית בסיכון
ריצ'רד קובי

**ריצ'רד קובי** (באנגלית: **Richard Oswalt Covey**; נולד ב-1 באוגוסט 1946, פאייטוויל) הוא טייס קרב ואסטרונאוט לשעבר בתוכנית מעבורות החלל של נאס"א.

## קורות חיים
ריצ'רד קובי נולד פאייטוויל שבמדינת ארקנסו וגדל בפלורידה. בשנת 1964 הוא סיים בית ספר והחל ללמוד הנדסה באקדמיית חיל האוויר של ארצות הברית אותה סיים בשנת 1968. הוא המשיך ללימודי תואר שני בהנדסת אווירונאוטיקה באוניברסיטת פרדו וקיבל תואר בשנת 1969. בשנת 1970 הוא סיים קורס טיס. בשנים 1970–1974 הוא היה טייס "F-100 סופר סייבר" ו-"ווט A-7 קורסייר II". בשנים אלו הוא ביצע 339 טיסות מבצעיות במהלך מלחמת וייטנאם. בהמשך הוא חזר לארצות הברית והיה טייס ניסוי.

## פעילות בתחום החלל
בשנת 1978 קובי נבחר ליחידת האסטרונאוטים של נאס"א. הוא היה חבר בצוות קרקע של מספר משימות. במשימת STS-51-I בשנת 1985 הוא היה טייס של מעבורת החלל דיסקברי (ג'ו אנגל היה מפקד צוות). 1988 הוא היה טייס צוות של משימה STS-26 (פרדריק הוק היה מפקד צוות) על סיפון מעבורת החלל דיסקברי. בשנת 1990 הוא היה מפקד צוות של STS-38 על מעבורת החלל אטלנטיס. בשנת 1993 הוא היה מפקד צוות של STS-61 על מעבורת החלל אנדוור. במהלך הטיסה הוצב בחלל טלסקופ החלל האבל.

## לאחר פרישה מנאס"א
בשנת 1994 קובי פרש מנאס"א והחל לעבוד בבואינג. הוא פעל במספר תפקידים כולל מנכ"ל של United Space Alliance החל משנת 2007 וכיהן בתפקיד עד לשנת 2010.

## קישורים חיצוניים

* קורות חיים
* ראיון עם ריצ'רד קובי

קטגוריה:אסטרונאוטים אמריקאים
קטגוריה:טייסי חיל האוויר של ארצות הברית
קטגוריה:טייסי ניסוי אמריקאים
קטגוריה:בוגרי אקדמיית חיל האוויר של ארצות הברית
קטגוריה:בוגרי בית הספר לטייסי ניסוי של הצי האמריקאי
קטגוריה:בוגרי אוניברסיטת פרדו
קטגוריה:אנשי הכוחות המזוינים של ארצות הברית במלחמת וייטנאם
קטגוריה:מעוטרי צלב התעופה המצוינת (ארצות הברית)
קטגוריה:מעוטרי מדליית האוויר
קטגוריה:מנכ"לים אמריקאים
קטגוריה:אמריקאים שנולדו ב-1946
בית הכנסת באגורה שבאתונה העתיקה

**בית הכנסת באגורה שבאתונה העתיקה** היה בית כנסת עתיק באגורה שבאתונה העתיקה.

במהלך חפירה בקיץ 1977, מספר מטרים מן הפינה הצפון-מזרחית של ה (מקדש האלה האם), נתגלתה פיסת שיש פנטלי, אשר ככל הנראה שימשה חלק מאפריז קמור מעל פתח או מעל גומחה. על השיש חרוטות תמונות של מנורת שבעת הקנים ולולב או ענף דקל.

מעריכים כי בית הכנסת התקיים בשנים 267–369 לספירה.

## התייחסויות בברית החדשה
על פי הספר מעשי השליחים בברית החדשה, ביקר השליח פאולוס בבית כנסת באתונה. לא ניתן לקבוע חד משמעית את זהותו של אותו בית כנסת.

## ראו גם
* יהדות יוון
* קהילת יהודי אתונה

## הערות שוליים

קטגוריה:בתי כנסת עתיקים
קטגוריה:יוון: בתי כנסת
ניקולאי אבנירוביץ' מרטינוב

**ניקולאי אבנירוביץ' מרטינוב** (ברוסית: **Николай Авенирович Мартынов**;  1842–1913) היה צייר צבעי מים רוסי.

## ביוגרפיה
הוא סיים את לימודיו בבית הספר לציור, פיסול ואדריכלות במוסקבה, ולימד בגימנסיות שונות במוסקבה. בשנת 1867, העיבודים שלו בצבעי מים של ציורי הקיר בכנסיית נרדיצה זיכו אותו במדליית ארד בתערוכה יוניברסל בפריז. 

בשנות ה-80 הוא היה מורה פרטי לילדי משפחת הסוחרים סבשניקוב, כולל מיכאיל סבשניקוב, שהפך למוציא ספרים. בזמן שחי בדאצ'ה שלהם הוא כתב קורס ציור למוסדות משניים. בשנת 1883, הוא נתן שיעורים פרטיים לאמנית הגרפית מריה יאקונצ'יקובה, ולאחותה ורה. מיכאיל אזוצ'בסקי וניקולאי ברטרם היו גם תלמידיו.

בשנות ה-90 הוא היה מראשוני המארגנים של "קורסי השכלה עממית ולימד בהם חינם - השכלה כללית, בשיעורי ערב למבוגרים. הוא גם היה תורם קבוע לעיתון היומי Russkiye Vedomosti. זיכרונותיו מביקור עם לב טולסטוי ביאסניה פוליאנה פורסמו על ידם ב-1891.

הוא חי וערך שיעורים באחוזה גדולה בבעלותו של ויקטור ניקולאייביץ' מרטינוב (קשר משפחתי לא ידוע), מפקח על אחוזות בקווקז ובקרים.  

ניתן לראות את יצירותיו בגלריה טרטיאקוב ובמוזיאון בעיר אברמצבו, שאליה היה קשור. 

מספר מציוריו בנושאי ציפורים נמצאים באוסף של מוזיאון דרווין הממלכתי.
## גלריה

File:Martynov-Peasant.jpg
File:Martynov-Etude.jpg
File:Martynov-Capercaillie.jpg


## קישורים חיצוניים

## הערות שוליים

קטגוריה:ציירים רוסים
קטגוריה:לוחמי דו-קרב
קטגוריה:רוסים שנולדו ב-1842
קטגוריה:נפטרים ב-1913
קייזה (פירושונים)

**קייזה** (Chiesa) הוא שם משפחה שמקורו באיטלקית ומשמעותו כנסייה.

קטגוריה:שמות משפחה